[pic] | EUROOPA ÜHENDUSTE KOMISJON |

Brüssel, 10.9.2007

SEK(2007) 1137

KOMISJONI TALITUSTE TÖÖDOKUMENT

Lisatud dokumendile: Ettepanek: Euroopa Parlamendi ja nõukogu direktiiv, millega muudetakse nõukogu direktiivi 80/181/EMÜ mõõtühikuid käsitlevate liikmesriikide õigusaktide ühtlustamise kohta Mõju hindamise kokkuvõte [KOM(2007) 510 lõplik SEK(2007) 1136]

Mõju hindamine käsitleb mõõtühikute direktiivi 80/181/EMÜ. Direktiivis nähakse ette, et ELis tuleb mõõtmisel kasutada meetermõõdustiku ühikuid, kuid samas lubatakse kuni 2009. aasta lõpuni kasutada ka täiendavaid suurusnäitusid (ilma viimaseid täpsemalt määratlemata). Direktiivi kohaselt peaksid kõik näidud pärast seda kuupäeva olema esitatud üksnes meetermõõdustiku ühikutes, mis nõuaks Atlandi-üleses kaubanduses pidevat ümbermärgistamist, peamiselt just seetõttu, et ELi õigus, mis lubab kasutada üksnes meetermõõdustiku suurusnäitusid, oleks sellisel juhul vastuolus USA topeltmärgistuse nõudega (meetermõõdustik ja USA tollid/naelad).

Avaliku arutelu käigus komisjoni talituste töödokumendi kohta esitatud arvamuste põhjal pakuti vastavalt komisjoni miinimumnõuetele välja kolm võimalust:

- 1. võimalus – jätta meetmed võtmata. Kehtivust piirava klausli kohaselt ei ole pärast 2009. aastat täiendavad suurusnäidud enam lubatud. Tõenäoliselt on vaja läbi vaadata ühenduse kehtiv õigustik, mille kohaselt nähakse ette teatavatel erijuhtudel (näiteks kcal) suurusnäitude väljendamist muudes kui SI-ühikutes. Kohandamine tehnilise arenguga ei ole vajalik. Ühendkuningriik ja Iirimaa peaksid kindlaks määrama kasutusel olevate erandite (pint, miil, troiunts) lõpetamise kuupäeva.

- 2. võimalus – direktiivi kehtetuks tunnistamine. Liikmesriikidel oleks vabadus võtta siseriiklike õigusaktide puhul aluseks rahvusvahelised standardid, nagu on tehtud kõnealuse direktiivi puhul. Seetõttu võivad mõned liikmesriigid otsustada reguleerimisest loobuda. Vastastikust tunnustamist kohaldataks vastavalt asutamislepingu artiklile 28.

- 3. võimalus – direktiivi ajakohastamine. Direktiivi kohandamine selliselt, et selle abil oleks võimalik heastada eespool nimetatud meetmete võtmata jätmise võimaluses loetletud probleeme, s.t jätta täiendavate suurusnäitude (toll, nael) kasutusperioodi pikkus määramata. Täiendavaid suurusnäitusid kasutatakse sektorites, kus mõõtmiste jaoks puuduvad meetermõõdustiku ühikud. Selle võimaluse puhul säilib status quo ja pikeneb määramata ajaks kõikide erandite kehtivus, mida kohaldatakse praegu kasutuselolevate meetermõõdustikku mittekuuluvate ühikute suhtes. Ajakohastamine vajaduse korral seoses tehnilise arenguga (katal). Tunnistatakse kehtetuks Ühendkuningriigile ja Iirimaale esitatud nõue määrata kindlaks veel kehtivatest eranditest loobumise kuupäev.

Eelistada tuleks 3. võimalust, millega nähakse ette direktiivi ajakohastamine. Sellega säilitatakse olemasolev olukord ning see ei nõua uusi halduskulutusi, mis antud valdkonna puhul koosnevad peamiselt märgistamiskuludest. Selle võimaluse puhul tekib sünergia täiendavate suurusnäitude kasutusaja pikendamise ja jätkuvalt paindliku lähenemise vahel meetermõõdustikku mittekuuluvate ühikute kasutamisel vastavalt praegu kehtiva direktiivi jõustamissätetele, seda eelkõige neis sektorites, kus teostatakse mõõtmisi, mille tulemuste väljendamiseks puuduvad meetermõõdustiku ühikud, näiteks kahendsüsteemis mõõtmine andmetöötlusel (bitid, baidid). Kõnealune võimalus tagaks kehtivate tavade jätkuva järgimise, mis ei ole siiani üldjuhul suuri probleeme tekitanud. See, et Ühendkuningriigil ja Iirimaal lubatakse määramata aja jooksul erandeid (pint, miil, troiunts) kasutada, on kasulik eelkõige tarbijatele, kes soovivad praeguse olukorra jätkumist.

1. võimalus, milles nähakse ette meetmete võtmata jätmist, on seotud märkimisväärsete halduskuludega, mis mõju väiksema ulatuse tõttu on tõenäoliselt kõige suuremad väikeste ja keskmise suurusega ettevõtete puhul. Et mõju hindamine oleks proportsionaalne, ei viidud seda täies ulatuses läbi standardse kulude mudeli põhjal, vaid selleks kasutati ka tööstussektori erinevatest allikatest pärinevaid samalaadseid kuluhinnanguid.

Direktiivi tühistamist ette nägeva 2. võimalusega seotud kulusid on väga raske kindlaks määrata, kuid suure tõenäosusega on need suured ja seotud asjaoluga, et liikmesriigid võivad rahvusvahelisi standardeid erinevalt rakendada, tekitades sellega määramatust ja võimalikke kaubandustõkkeid. Ka võivad vääritimõistmisest tekkida ettenägematult kulukad kaod, näiteks USA kosmoseaparaat Marslander purunes Marsil talitlushäire tõttu, mis oli tingitud sellest, et tootmisetapis aeti tollid/naelad meetermõõdustiku ühikutega segi.

Täiendavate suurusnäitude kasutusaja pikendamine veel kümne aasta võrra (neljas tähtaeg pärast aastaid 1989, 1999 ja 2009) mõjutaks tulevikus oluliselt vähemalt kolme poliitikavaldkonda ( in vitro diagnostika, toitumisalase teabega märgistus ja intellektuaalomandi õigused) ning seda ei peetaks positiivseks signaaliks ka muudatusele USAs. Kui USA lubaks märgistamisel kasutada üksnes meetermõõdustiku ühikuid, vastaks EL kaubandustõkkega seoses täiendavate suurusnäitude kasutamisega märgistamisel.